ROMÂNIA

JUDEȚUL SUCEAVA

COMUNA ZAMOSTEA

COMITETUL LOCAL PENTRU SITUAȚII DE URGENȚĂ

**HOTĂRÂRE NR. 1/18.03.2020**

Având în vedere :

- Referatul doamnei Strujac Mihaela Anca – secretar general UAT ZAMOSTEA, JUD. Suceava înregistrat sub nr. 1056/18.03.2020;

- Dispoziția Primarului comunei Zamostea nr. 211/2018 privind reorganizarea comitetului local pentru situații de urgență și a centrului operativ cu activitate temporară;

- Adresa nr. 5620/20/4 din 18.03.2020 a MAI – Instituția Prefectului – Județul Suceava;

În conformitate cu prevederile:

- art. 24 din OUG nr. 24/2004 privind Sistemul național de management al situațiilor de urgență;

- Hotărârii nr. 11/17.03.2020 a Comitetului național pentru situații speciale de urgență ;

În baza ORDONANȚEI MILITARE nr. 1 din 17 martie 2020 privind unele măsuri de primă urgenţă care privesc aglomerările de persoane şi circulaţia transfrontalieră a unor bunuri, *COMITETUL LOCAL PENTRU SITUAȚII DE URGENȚĂ AL COMUNEI ZAMOSTEA JUD. SUCEAVA*

**HOTĂRĂȘTE:**

**Art. 1. (1)** Se suspendă activitatea de servire şi consum al produselor alimentare şi băuturilor alcoolice şi nealcoolice, organizată de restaurante, hoteluri, cafenele sau alte localuri publice, în spaţiile destinate acestui scop din interiorul sau exteriorul locaţiei.

**(2)** Este permisă organizarea, de către entităţile prevăzute la alin.(1), a activităţilor de comercializare a produselor alimentare şi băuturilor alcoolice şi nealcoolice, care **nu presupun** rămânerea clienţilor în spaţiile destinate acestui scop, precum cele de tip livrare la client.

**ART.2.** Se suspendă toate activităţile culturale, ştiinţifice, artistice, religioase, sportive, de divertisment sau jocuri de noroc şi de îngrijire personală, realizate în spaţii închise.

**Art.3. (1)** Se interzice organizarea şi desfăşurarea oricărui eveniment în spaţii închise (nunți, cumătrii, botezuri, parastase, praznice, slujbe religioase, etc.)

**(2)** Se interzice organizarea şi desfăşurarea oricărui eveniment care presupune participarea a peste 100 de persoane, în spaţii deschise.

**(3)** Organizatorii evenimentelor organizate şi desfăşurate în spaţii deschise, ce presupun participarea a maximum 100 de persoane, sunt obligaţi să dispună măsuri care să asigure distanţa de minimum 1 metru între participanţi.

**Art.4.** Se interzice persoanelor izolate la domiciliu sau carantinate la domiciliu, ca măsură de prevenire a răspândirii COVID-19, să iasă din locaţia în care acestea au fost plasate, fără aprobarea autorităţilor competente și fără înștiințarea medicului de familie.

**Art.5.** Nerespectarea măsurilor de primă urgenţă prevăzute la art. 1-4 atrage răspunderea disciplinară, civilă, contravenţională sau penală, în conformitate cu prevederile legislației în vigoare.

**Art.6.** Prezenta hotărâre intră in vigoare la data de 18.03.2020 si este valabilă pe toata perioada pandemiei.

**Art.7.** Prin grija **s**ecretarului comisiei prezenta hotărâre se va comunica tuturor agenților economici de pe raza comunei Zamostea (frizerie, coafor, baruri, bar-restaurant, etc. ), postului de politie de pe raza comunei Zamostea precum și instituțiilor interesate, se va afișa la avizierul Primăriei Zamostea și se va publica pe pagina de internet a Primăriei comunei Zamostea <http://zamostea.ro/>

PREȘEDINTE

Vasile Haliuc